জন ঔশধি দিবসতা প্রধান মন্ত্রী ভারতীয় জন ঔশধি পরিয়োজনাগী বেনেফিসরীশিংগা লোয়ননা ৱারী শানখিবদা পীখিবা প্রধান মন্ত্রীগী ৱারোল

খুরুমজরি!! তেক্নোলোজীগী খুত্থাংদা লৈবাক্কী মফম পুম্নমক্তা লৈরিবা জন ঔশধি কেন্দ্র লিশিং কয়াগা শম্নরিবা মরূপ পুম্নমকপু হোলীগী য়াইফ-পাউজেল পীজরি অমসুং ময়াম পুম্নমকপু থৌরম অসিদা তরাম্না ওকচরি। তোঙান তোঙানবা কেন্দ্রশিংদা মন্ত্রীমন্দলগী ঐহাক্কী মরূপ কয়া অমসু শরুক য়ারি। ময়াম পুম্নমকপু লাপ্না জন ঔশধি দিবসকী নুঙাইবা ফোংদোকচরি। ঙসি চয়োল চুপ্না পাংথোরক্লিবা জন ঔশধি হপ্তাগীসু অরোইবা নুমিৎনি। থাগৎনিঙাই ওইরবা অনৌবা খোংথাং অসিগীদমকসু ঐহাক্না জন ঔশধি কেন্দ্র পুম্নমক্কী ওপরেতরশিংবু ভারত সরকারগী মায়কৈদগী, অমদি মসিদা মতেং পাংলিবা পুম্নমকপু হন্না-হন্না তৌবিমল খংবা উৎচরি। মরূপশিং, জন ঔশধি দিবস অসি স্কিম অমা সেলেব্রেৎ তৌনবা নুমিৎ অমা খক্তা নত্তে, মসিদি স্কিম অসিদগী কানবা ফংলবা ভারত মচা লাক কয়াগা শম্নরিবা নুমিৎ অমনি, মখোয়গী থোংদা অতোপ্পা মীওইশিংদসু ৱাফম অসি শন্দোক্নবা তঞ্জাসুনি। মদুনা লাইরবদগী লাইরবা মীওইসু স্কিম অসিগী কানবা শোইদনা ফংবা ঙমহন্নবা। ভারত মচা পুম্নমক্কী হেকশেলগীদমক ঐখোয়না পান্দম ৪দা থবক তৌরি। অহানবদা, ভারত মচা খুদিংমকপু অনা-অয়েক য়াওহন্দবা। অনিশুবদা, অনা-অয়েক য়াওরকপা মতমদা মমল অহোংবা অমসুং অফবা লাইয়েং ফংহনবা। অহুমশুবদা, লাইয়েংনবগীদমক হেন্না ফবা অমদি অনৌবা থাক্কী হোস্পিতাল ফংহনবা, অফবা দোক্তর অমসুং মেদিকেল স্তাফ মতিক চানা লৈহনবা। অমসুং মরিশুবদা, মিশন মোদতা থবক তৌদুনা শিংনরকপশিংবু মায়োক্নবনি। প্রধান মন্ত্রী ভারতীয় জন ঔশধি পরিয়োজনা অসি মসিগী মরুওইবা শরুক অমনি। মসি লৈবাক অসিগী মীওই খুদিংমক্কী মফমদা অহোংবা অমসুং খ্বাইদগী ফবা অনা-লাইয়েং য়ৌহন্নবা হোৎনবা অমনি। হৌজিক ফাওবদা লৈবাক অসিগী তোঙান তোঙানবা মফমশিংদা জন ঔশধি কেন্দ্র লিশিং ৬ হেন্না হাংদোকখিবদা ঐহাক অপেনবা ফাওই। নেৎৱার্ক অসি হেঙ্গৎলকপনা মরম ওইদুনা কানবা ফংলিবা মীগী মশিংসু হেঙ্গৎলক্লি। ঙসিদি থা খুদিংগী ইমুং কোতি অমা হেনবনা কেন্দ্রশিং অসিগী থোংদা য়াম্না অহোংবা মমলদা হিদাক-লাংথকশিং ফংলি। জন ঔশধি কেন্দ্রশিংদা ফংলিবা হিদাক লাংথক্কী মমল অসি কৈথেলগী মমলদগী চাদা ৫০দগী চাদা ৯০ ফাওবা তাথৈ। খুদম ওইনা কেন্সর লায়েংবদা শিজিন্নবা হিদাক অমগী মমল কৈথেলদা কুপা লিশিং ৬.৫০দা ফংলিবা অসি জন ঔশধি কেন্দ্রশিংদা শুপ্নতগী লুপা ৮০০দা ফংই। মসিনা মমাংঙৈগা য়েংনরুবদা লাইয়েংবদা চাদিং য়াম্না হন্থরে। ইফমদা হায়বিররে মদুদি হৌজিক ফাওবদা জন ঔশধি কেন্দ্রশিংনা মরম ওইদুনা লৈবাক্কী মফম পুম্নমক্তা লৈরিবা ভারত মচা লাইরবা অমসুং মিদল ক্লাস কোতি কয়ানা লুপা কোতি ২২০০ কনবা ঙম্লে। মরূপশিং, ঙসিগী থৌরম অসিদা জন ঔশধি কেন্দ্র চলাইরিবা মরূপশিংসু য়াওরি। অদোম পুম্নমকসু থাগৎনিঙাই ওইরবা থবক তৌরি। অদোমগী থবক অসিবু মশক তাক্নবগীদমক সরকারনা স্কিম অসিগা মরী লৈনবা মনাশিং হৌদোক্নবসু ৱারেপ লৌরে। ঐহাক্না থাজবা থম্লি মদুদি মনাশিং অসিনা জন ঔশধিগী লমদা অফবা থৌরম অমা হৌরগনি, মদুগী কানবা অদু লাইরবশিং, মিদল ক্লাসনা ফাংলগনি। লৈবাক অসিনা ফংলগনি। লাকপীরো ঙসিগী খন্ন-নৈনবা অসি হৌরসি- অহানবা মক্তদা অসমগী গুৱাহাতী চৎনবা ইফমদা হায়বীরে। অহানবা ৱাহং: প্রধান মন্ত্রী জী, ঐহাক্কী ইমিং অশোক কুমার বেতালা কৌজৈ, ঐহাক অসমগী গুৱাহাতীদগীনি। ঐহাক চহী ৬০ শুজরে। ঐহাক দাইবিতীজ অমসুং ব্লদ প্রেসরগী সমস্যা লৈরি, ঐহাক থমোয়গী লাইনাসু লৈজৈ। চহী মঙাগী মমাংদা ঐহাক সর্জরীসু তৌখ্রে, মতম অদুদগী ঐহাক হিদাক-লাংথক শিজিন্নরি। হৌখিবা থা ১০দগী ঐহাক্না জন ঔশধি কেন্দ্রদগী লেপ্পা লৈতনা হিদাক-লাংথকশিং লৌরী। জন ঔশধি কেন্দ্রদগী হিদাক-লাংথক লৌবা হৌরকপা মতমদগী ঐহাক্না থা খুদিংগী লুপা ২৫০০ সেবিং তৌবা ঙম্লে। সেবিং তৌরিবা শেনফম অসি ঐহাক্কী ইশু নুপীগী মিংদা সুকন্যা সমৃদ্ধি য়োজনা একাউন্তদা দিপোজিৎ তৌবা ঙম্লে। অদোমগী অসিগুম্লবা য়োজনাশিং অসিগীদমক হন্না-হন্না থাগৎচরি!! অদোম্না ঐহাক্কী তেন্সনবুদি হন্থহল্লে অদুবু হৌজিক লৈরিবা কোরোনা ভাইরসকী তেন্সন অসিগী মতাংদা ৱাফম কয়া ঙাংনরি। ভাইরস অসিদগী নান্থোক্নবগীদমক ঐখোয়না করি তৌবা য়াবগে? অহানবা পাউখুম: অহানবদা অদোম্বু য়াইফ-পাউজেল পীজরি। জন ঔশধিনা মরম ওইদুনা তৌরিবা সেবিং অদু অদোম্না অদোমগী ইশু নুপীগী হেন্না ফবা তুংলমচৎতা শিজিন্নরি। অদোম্না কোরোনা ভাইরসকী ৱাফম ফোংদোক্লিবা অদু অচুম্বনি মদুদি মীওই কয়া অমা মসিগী মতাংদা চিন্তা য়াম্না তৌরি। মসিদা অদোম্না অমদি ঐখোয়না চেকশিনবা য়াম্না মরু ওই। কেন্দ্র সরকার ওইগেরা নত্রগা ঐখোয়গী রাজ্য সরকারশিং ওইগেরা পুম্নমক্না হিরম অসিদা মতিক চাবা চেকশিন থৌরাং লৌখৎলি। ঐখোয়গী নাক্তা য়াম্না হৈথোই শিংথোইরবা দোক্তরশিং অমসুং মেদিকেল স্তাফশিং লৈবগা লোয়ননা নাগরিকশিংগী মরক্তা মপুংফাবা এৱার্নেস লৈরি। ঐখোয়না ঐখোয়গী চেকশিল থৌরাংদা অৱাৎপা অমত্তা থম্লোইদবনি। চেকশিল থৌরাংশিং অসি করিনো, মসি তোঙান তোঙানবা থোংশিংদা অদোমগী মফমদা হায়রি। ঐহাক অমুক হন্না হায়জগে। মরূপশিং, অহানবদা ঐখোয়না মরম লৈতনা মফম অমদা মী য়াম্না তিনবদগী লৈথোকপা তাই অদুগা অনিশুবদা ঐখোয়না য়াম্না তোইনা য়ারিবা মখৈ খুৎ-শা হামদোক-চামথোকপীগদবনি। ইশাগী মায়, ইশাগী নাতোন, ইশাগী চিনবু তোয়না পায়থোক পায়শিন তৌবগী হৈনবী ঐখোয়দা লৈরি। য়ারিবা মখৈ হৈনবী অসি ঐখোয়না কন্ত্রোল তৌগদবনি অমদি হামদোক-চামথোক্লবা খুৎ খক্তনা ইশাগী মায়দা শোক্ন-শম্নগদবনি। এক্সপার্তশিংনা হায়রি মদুদি মসি লোক খুবা নত্রগা হাকথি খনবা মতমদা থোরকপা লোক তিন অদু কন্তেক্ত তৌরুবদা শন্দোকই। অদুনা লোক তিন তৈখিবা পোৎ অদুদা ভাইরস অসি নুমিৎ কয়া হিংদুনা লৈবা ঙম্মি। মরম অদুনা ঙাইহাক লৈতনা সাপোন সিজিন্নদুনা খুৎ-শা হামদোক চামথোকপা দরকার ওই। অতোপ্পা হৈনবী অমদা ঐখোয়না থম্বা তাই। করিগুম্বা ঐখোয়না লোক খুবা অমসুং হাকথি খনবা তারগদি মদুগী লোক তিন অদু অতোপ্পদা তাখিদনবা হোৎনবা তাই অমদি মতম অদুদা শিজিন্নখিবা ফী নত্রগা রুমাল অদুসু অতোপ্পগা শোক্ন-শম্নরুদনবা হোৎনগদবনি। মরূপশিং, ইনফেক্সনগী কনফার্ম তৌরবা মরূপ পুম্নমক মথৌ তাবা সুপরভিজনগী মখাদা থম্লি। অদুবু করিগুম্বা মীওই অমনা লাইনা অসিনা নাহল্লবা পার্তনর অমগা মহাক্না শোক্ন-শম্নরুবগী চিংনবা লৈরগদি মহাক কিবগী মথৌ তাদে। মদুগী মহুৎ মহাক মনাক নকপা হোস্পিতালদা চৎতুনা চেক-অপ তৌগদবনি। ইমুং অদুগী অতোপ্পা মীহুৎশিংসু নারকপা য়াবগী খুদোংথিবা চাউনা লৈ, অসিগুম্বা ফিভম অসিদা মখোয়সু দরকার ওইবা তেস্তশিং পাংথোক্কদবনি। অসিগুম্লবা মরূপশিংনা মাস্কসু উপকদবনি, গ্লোবসু উপকদবনি অমদি অতোপ্পশিংদগী খরা থাপতোক্না লৈবিগদবনি। মাস্ক উপকদ্রা নত্রগা উপলোয়দ্রা, হিরম অসিদা এক্সপার্তশিংগী তোঙান তোঙানবা ৱাফমশিং লৈরি, অদুবু খংজিনবীগদবদি লোক খুবা নত্রগা হাকথি খনবা মতমদা মদুগী লোক তিন অদু অতোপ্পগী মফমদা য়ৌখিদনবা হোৎনবীগদবনি। অদুগা মাস্ক উপ্পা মতমদসু ৱাফম অমা নিংশিংবীগদবনি। মরূপশিং, অসিগুম্লবা মতম অসিদা তোকঙাসু য়াম্না য়াংনা শন্দোকই। কনাগুম্বা অমনা হায়রি মসি চারোইদবনি, মদু তৌরোইদবনি, মীওই খরনা অনৌবা ৱাফম খরা পুরদুনা লাক্কনি মদুদি মসি চাবনা কোরোনা ভাইরসতগী কনবা ঙম্মি। ঐখোয়না তোকঙাশিং অসিদগীসু নান্থোক্কদবনি, ইশাগী দোক্তরগী পাউতাক মতুং ইন্না তৌগদবনি। অদুগা হোয়, মালেম পুম্বনা হৌজিক নমস্তে তৌবগী হৈনবী থম্লে। করিগুম্বা খরনা মরম ওইদুনা ঐখোয়না মসিগী হৈনবী অসি থাদোকখিবা তারগসু খুৎ লোন্নদুনা নমস্তে তৌবগী হৈনবী অমুক হন্না থম্বগী মতম ওইরে। অনিশুবা ৱাহং: খুরুমজরি প্রধান মন্ত্রী জী!! ঐহাক্কী ইমিং দীপা শাহ কৌই। ঐহাক দেহরাদুন উত্তরাখন্দদগীনি। ঐহাক চহী ৬৫ শুরে। ২০১১দা ঐহাক পেরালাইসিস তৌখি। মমত অদুদগী ঐহাক হিদাক-লাংথক চারি। অদুবু ২০১৫দগী ঐহাক জন ঔশধি কেন্দ্রদগী হিদাক-লাংথক লৌরি। ঐহাক্কী ইপুরোইবসু দিব্যাংনি। অসিগুম্বা অসিদা হান্নগা য়েংনরুবদা থা খুদিংগী ঐখোয়গী চাদিং লুপা ৩০০০ তাথরে। ঐহাক্কী এক্সপরিয়েন্সতদি হিদাক-লাংথকশিং অসি মমলসু হোংই অমদি ক্বালিতীসু লৈ। হান্নদি ৱা ঙাংবা অমসুং চৎথোক-চৎশিন তৌবদা ঐহাক য়াম্না ৱারম্মি, হৌজিক্তি মসি য়াম্না ফগৎলক্লে। অদুবু, মীয়ামদা হৌজিকসু জেনরিক হিদাক-লাংথকশিংগী মতাংদা চমম্ননবা খরা লৈরি। অসিগুম্লবা চমম্নবা অসি কোকহন্নবগীদমক করি তৌগদগে? অনিশুবা পাউখুম: অদোম্না হায়রিবা অদু অচুম্বনি মদুদি জেনরিক হিদাক-লাংথকশিংগী মতাংদা তোকঙা শন্দোক্লি। লীরবা এক্সপরিয়েন্সতা য়ুমফম ওইরগা মওই খরদা ফাওরিবদি করম্না হিদাক-লাংথক অসি অসুক য়াম্না হোংলিবনো, মসিদা অশোইবদি য়াওরমলোইদ্রা। কনাগুম্বনা মচু শংবা গুলিশিং শেমদুনা পীবদি নত্তেকো, অসিগুম্ললবা চমম্নবশিং শন্দোক্লি। অদুবু দীপা জী অদোম্বু উরগা লৈবাক মীয়াম পুম্নমক্না থাজবা থম্লগনি মদুদি জেনরিক হিদাক-লাংথকশিংগী মগুন করিনো হায়বদু অদোম্না ঙসি খুদমগা লোয়ননা মদুবু উৎলরে। মরূপ পুম্ননমক্কী মফমদা হায়জরি মদুদি মসিগী হিদাক-লাংথকশিং অসি মালেম পুম্বগী কৈথেলদা ফংলিবা হিদাক অমা হেক্তদগী তাথবা করিসু লৈতে। হিদাক-লাংথকশিং অসি য়াম্না অফবা মখলগী লেবশিংদগী সর্তিফাইদ তৌই, য়াম্না চেকশিন্না থিজল্লবা মতুংদা থোরকপা হিদাক-লাংথকশিং প্রদ্যুসরশিংদগী মমল পীদুনা লৈবনি। করিগুম্বা হিদাক-লাংথক পুথোক্লিবশিংগী মায়োক্তা কমপ্লেন্ত লাকপা তারগদি মহাক্কী মায়োক্তা অকনবা এক্সন লৌখৎলি। অহুমশুবা ৱাহং: খুরুমজরি প্রধান মন্ত্রী জী !! ঐহাক্কী ইমিং জেবা খান কৌই। ঐহাক পুনাদগীনি। ঐহাক চহী ৪১ শুরে। ঐহাক কিদনীগী পেসেন্তনি অমদি জন ঔশধি কেন্দ্রগী হিদাক-লাংথকশিংদগী লায়েংবদা ঐঙোন্দা মতেং য়াম্না ফংলি। হৌখিবা থা ৬তগী ঐহাক্না জন ঔশধি কেন্দ্রদগী হিদাক-লাংথকশিং লৌরি। হান্নগা য়েংনরুবদা ঐহাক্না থা অমদা লুপা ১৪০০-১৫০০ তানা চাদিং তৌরি। ঐহাক্না সেবিং তৌরিবশিং অসিনা ঐহাক্কী ইচা নুপী অহুমগী লাইরিক তম্বদা মতেং য়াম্না ওইরি। জন ঔশধি কেন্দ্রশিংগীদমক অদোম্বু হন্না-হন্না থাগৎচরি। অদোম্না হিদাক-লাংথকশিং মমল হোংহল্লে, স্তেন্তসু য়াম্না হোংহল্লে, লুপা লাখ মঙা ফাওবগী লেম্না লাইয়েংবসু ঙমহল্লে। যোগ অমসুং অয়ুর্বেদকী ৱাফমসু অদোম্না পুম্নমক্তা পল্লি। হৌজিক অদোমগী মফমদা লাইরবা অমসুং মিদল ক্লাসকী এক্সপেক্তেসন হেঙ্গৎলে। প্রজা কোতি কয়াগী এক্সপেক্তেসনগী প্রেসরবু অদোম্না করম্না হেন্দল তৌবগে? অহুমশুবা পাউখুম: অহানবা মক্তদা ঐহাক্না অদোমগী হকচাং ফরকপা ওইরসনু হায়না থৌনিজরি। অদোমগী ইচা নুপীশিংগী হেন্না ফবা তুংলমচৎকীসু য়াইফ-পাউজেল পীজরি। সিস্তেম অসিদা চৎপনা মরম ওইদুনা হৌজিক অদোম্না মমল অহোংবা হিদাক-লাংথকশিং ফংলি, দাইলাইসিসকী খুদোংচাবসু ফংলি। অদুগা অদোম অদোমগী ইমুং মনুংবুসু নিংথিজনা য়েংশিনবা ঙম্লি। ঐহাক্না খংই মদুদি সরকারগী স্কিম অমা হেক্তানা ইমুং পুম্বা য়াইফহনবা মতমদা সমাজ পুম্ববু য়াইফহনবা মতমদা মশানা থৌজাল ফংবগী মরম ওইরকই। য়েংবীয়ু, অদোমগুম্লবা লৈবাক অসিগী মরূপ কোতি কয়াগী পুন্সীদা অহোংবা লাকপগী মতাংদা তারুবা মতমদা প্রেসরগী ৱাফমদি অরাইবনি। ঐহাক্না এক্সপেক্তেসনবু প্রেসরনি হায়না লৌবগী মহুৎ পুক্নিং থৌগৎ্পনি হায়না লৌই। হৌজিক য়েংবিয়ু, অয়ুশ্মান ভারত স্কিমগী মখাদা চাউরাক্না লাইরবা অনাবা লাখ ৯০না ত্রিৎমেন্ত ফংখ্রে। প্রধান মন্ত্রী দাইলাইসিস প্রোগ্রামগী মখাদা লেম্না দাইলাইসিস লাখ ৬ হেন্না তৌখ্রে। মসিদসু নত্তে, চংদবা য়াদবা মেদিসিন লিশিং অমা হেনববুসু প্রাইস কন্ত্রোল তৌদুনা লুপা কোতি ১২,৫০০ সেব তৌরে। স্তেন্স অমসুং খুউ ইমপ্লান্তকী মমল তাথবনা মরম ওইদুনা অনাবা লাখ কয়ানা অনৌবা পুন্সী ফংলে। চহী ২০২৫ ফাওবদা, লৈবাক অসি তি.বি. ফ্রী ওইহন্নবা ঐখোয়না খোংজেল য়াংনা থবক তৌরি। স্কিম অসিগী মখাদা লৈবাক্কী খুঙ্গং খুদিংমক্তা মোদর্ন হেল্থ অমসুং ৱেলনেস সেন্তরশিং শেমগৎলি। হৌজিক ফাওবদা সেন্তর লিশিং ৩১ হেন্না শাবা লোইখ্রে, মদুদা মরূপ কোতি ১১ হেন্না মশাগী চেক-অপ তৌহনখ্রে। মরিশুবা ৱাহং: ঐহাক্কী ইমিং অলকা মেহরা কৌই। ঐহাক চহী ৪৫ শুরে। ঐহাক অদোমগী শহর বরানাসিদগীনি। হয়েং ইন্তরনেস্নেল ৱুমেন্স দেনি। ঐহাক ইশামকসু জন ঔশধি কেন্দ্র রন তৌরি। জন ঔশধি কেন্দ্রদা ঙসিদি লুপা অমদা সেনিতরী পেদ ফংলি, মদুনা খুঙ্গংগী নুপীশিংবু য়াম্না কানবা পীরি। অসিগুম্লবা স্কিম কয়া অমা অদোম্না নুপীশিংগী য়াইফনবগীদমক পায়খৎলি। তোয়লেৎ ওইগেরা, সেনিতরী পেদ ওইগেরা, উজ্জ্বলা ওইগেরা, অদোম্না সমাজকী লীরবা ৱাখল্লোনবু শিংনরি। ৱারেপশিং অসি পুরদুনা সমাজনা কমদৌনা রিয়েক্ত তৌগনি হায়না অদোমগী ৱাখলদা করিগুম্বা মতমদা খনখিবা লৈব্রা? মরিশুবা পাউখুম: অলকা জী হর হর মহেদেব! ময়াম পুম্নমকপু, লৈবাক অসিদা লৈরিবা ইচল-ইচেশিংবু, ইচানুপীশিংবু ইন্তরনেস্নেল ৱুমেন্স দেগী নুঙাইবা ফোংদোকচরি। অদোম্না খংলিবা অদুনি মদুদি হয়েং ঐহাক্কী সোসিয়েল মীদিয়া একাউন্ত ইচল-ইচে খরনা হেন্দল তৌরগনি। হৌখিবা হপ্তা খরদগী ইচল-ইচে কয়াগী ইন্সপায়রিং থিম লৈবাক্কী মফম পুম্বদগী ইচল-ইচেশিংনা থারক্লি। অদোম্না হায়বীরিবা নুপীগী হকশেলগী মতাংদা অরীবা ৱাখল্লোনগী ৱাফম অদু লৈবাক অসিনা মপান্দা হুন্দোকখিনবগীদমক্তা ঐখোয়না থবক তৌগদবনি। স্কিমশিং অসিগী মহৈ ওইনা ঙসিদি নুপীগী হকশেলদা মমাংদা অমুক্তা ওইখিদ্রিবা মওংদা ফিভম ফগৎলক্লে। ইচানুপীশিংগী মশিং লেপ্পা লৈতনা হেঙ্গৎলক্লি। স্কুলশিংদা তোঙানবা তাইলেৎ শাবনা হৌজিক ইচেনুপীশিং মরক্তা স্কুল থাদোকপা লৈত্রে। সেফ মেতর্নিতী কেম্পেন্না মমা অমসুং মচা অনিমক্কী পুন্সীদা খুদোংথিবা য়াম্না হন্থরে। প্রধান মন্ত্রী মাত্রিবন্দনা য়োজনাগী মখাদা লৈবাক অসিগী নুপী কোতি ১গা লাখ ২০বু চাউরাক্না লুপা লিশিং ৫ সরকারনা দাইরেক্ত মখোয়গী একাউন্তদা ত্রান্সফর তৌখ্রে। মিশন ইন্দ্রধনুশকী মখাদা অঙাং চাউরাক্না কোতি ৩গা লাখ ৫০ অমসুং মীরোনবী নুপী চাউরাক্না লাখ ৯০ তিকা থাখ্রে। জন ঔশধি য়োজনাগী কানবসু সমাজকী কাংলুপ খুদিংমক্না লৌরি, লাইরবা অমসুং মিদল ক্লাসনা লৌরি। মসিদসু ঐখোয়গী ইচানুপীশিং, ইচল-ইচেশিংনা অখন্ননা কানবা ফংলি। ঙসিগী থৌরম অসিদসু ইচল-ইচে কয়া অমা শরুক য়ারি। মঙাশুবা ৱাহং: খুরুমজরী প্রাইম মিনিস্তর সাহেব! ঐহাক্কী ইমিং গুলাম নবী দার কৌই। ঐহাক জম্মু কাশ্মিরগী পুলৱামাদগীনি। ঐহাক চহি ৭৪ শুরে। ঐহাক থাইরোইদ, ব্লদ প্রেসর, গেস্ত্রোগী অৱাবা মায়োক্নরি। ঐহাকপু দোক্তরনা লেপতনা হিদাক চানবা এদবাইস পীরি। অহানবদা ঐহাক বজারদগী হিদাক-লাংথল লৌরম্মি, অদুবু হৌখিবা চহি অনি অনিমখায়দগী জন ঔশধি কেন্দ্রদগী লৌরি। ঐহাক্কী থাগী চাগা অসি লিশিং ২০-২২নি। হান্নদি মসিগী অয়াম্বা শরুক হিদাক-লাংথক লৈবদা চংলম্মি। জন ঔশধিগী হিদাক-লাংথক লৈরবা মতুংদা থা খুদিংগী লুপা লিশিং ৮-৯ লেম্লে। ঐহাক্না অদোমদা হায়জনিংবদি মসিনি মদুদি জম্মু কাশ্মিরগুম্বা চিংগী লমশিংদা মসিবু হেন্না পুক্নিং থৌগৎপীয়ু। মঙাশুবা পাউখুম: গুলাম নবী সাহেব, অদোমগা মিং মানবা অমদি মফম অসিদা দিল্লীদা ঐহাক্কী য়াম্না নক্নবা মরূপসু ওইরি। জম্মু কাশ্মির মক্তগীনি অদুগা লৈবাক অসিগী হকশেলগী মন্ত্রীসু ওইবীখ্রে। ঐহাক্না মহাক্কা উনরগদি অদোমগী মতাংদা শোয়দনা হায়গনি। গুলাম নবী জী, অদোমগী অৱাবশিং অদু লেপ্পা লৈতনা হিদাক-লাংথক দরকার ওইবনি। জন ঔশধি য়োজনাগী মখাদা জম্মু কাশ্মিরদা অদোমগুম্বা মরূপশিংদা য়াম্না কানবা ফংবা অসিদা ঐহাক নুঙাইবা ফাওই। অদোম্না হায়রিবা অদু অচুম্বনি জম্মু কাশ্মির ওইগেরা, অৱাং নোংপোক ওইগেরা নত্রগা অতোপ্পা চিংগী লমদমশিং ওইগেরা নত্রগা ত্রাইবেলগী লমদম ওইগেরা, মফম অদুদা জম ঔশধি য়োজনাবু হেন্নসু পাকথোক চাউথোকহনগদবনি অমদি হিদাক-লাংথক পুম্নমকসু ফংহনগদবনি। সরকারনসু লেপ্পা লৈতনা মসি হোৎনরি। হৌজিক্তি জম্মু কাশ্মির অমসুং লদাখতা অনৌবা সিস্তেম শেম্লিবা অসিনা অসিগুম্বা মখলগী খুদোংচাবশিংদা খুমাং চাউশিল্লগনি। মমাংদদি কেন্দ্রগী স্কিমশিংবু মফম অদুদা চৎনহনবদা য়াম্না অৱাবা ওইরম্মি, অদুবু হৌজিক্তি মসিগী চয়েৎনবা অসি লৈত্রে। হৌখিবা চহি অমা মখায়দা জম্মু কাশ্মিরদা মমাংদা ওইখিদ্রিবা মওংদা খোংজেল য়াংনা দিবেলপমেন্তকী থবক চত্থরি। মতম অসিগী মনুংদা মরূপ লাখ ৩ মখায় হেনববু আয়ুশ্মান য়োজনাগা শম্নহল্লে, অহন-লমন, নুপী অমদি দিব্যাংজন লাখ অহুমবু সরকারগী পেন্সন স্কিমগা শম্নহল্লে। মসিদা নত্তে প্রধান মন্ত্রী আৱাস য়োজনাগী মখাদা য়ুম লিশিং ২৪ হেন্না শাখ্রে, তোইলেৎ লাখ অনি মখায় হেন্না শাখ্রে অমদি য়ুম লাখ ৪ লিংশিং তরামঙা হেনবদা লেম্না মৈগী কনেক্সন পীখ্রে। মফম অদুদা এ.আই.আই.এম.এস. অনি অমসুং অতোপ্পা মেদিকেল কোলেজশিংদসু থবক খুমাং য়াংনা চংশিল্লি। তরুকশুবা ৱাহং: প্রধান মন্ত্রী সর, ঐহাক্কী ইমিং গীতা কৌই। ঐহাক কোয়ম্বতুর, তামিল নাদুদগীনি। ঐহাক চহী ৬২ শুরে। ঐহাক দাইবেত অমসুং হাইপরতেন্সনগী লাইয়েং চত্থরি। জন ঔশধি কেন্দ্রদগী হিদাক-লাংথক লৌবা হৌবা মতম অদুদগী চহী খুদিংগী লুপা লিশিং ৩০ ফাওবা সেবিং তৌরে। লাইরবা অমসুং মিদল ক্লাসকীদমক মসি য়াম্না চাউবা রিলিফ অমনি। মসিগীদমক অদোম্বু হন্না-হন্না থাগৎচরি। ঐহাক্না খংন-চানবশিংদসু জন ঔশধিগী হিদাক-লাংথক লৌনবা হায়রি অমসুং খংহল্লি। অদোম্না যোগ অমসুং আয়ুর্বেদকী মতাংদসু অয়াম্বা মতমদা ৱাফমশিং থম্বীরি, অদুনা ঐহাক্না খংজনিংলিবা অসিদি দাইবেতিজগুম্বা অনাবশিংদা মসিনা কয়া য়াম্না এফেক্ত তৌবগে? তরুকশুবা পাউখুম: অদোম্না সেবিং তৌরিবা অদুগী কানবা অদু অতোপ্পশিংনসু ফংনবা অদোম্না হোৎনবীরি। অদোমগুম্লবা নাগরিকশিংনা লৈবাক অসিবু হেন্না মপাঙ্গল কনখৎহল্লি। অদোম্না অদোম খক্তগী নত্তনা অতোপ্পা মীওইগীসু কান্ননবা খল্লি, মসি নাগরিক অমা ওইনা ঐখোয়গী য়াম্না চাউবা থৌদাংনি। দরকার ওইবা খুদিংমকপু অফবা অমসুং মমল অহোংবা লাইয়েং ফংহনবা অসি সরকারগী তৌফম থোকপা থৌদাংনি। সরকারনা মসিগীদমক স্বচ্ছ ভারত, যোগ দিবস, ফিৎ ইন্দিয়া অসিনচিংবা কেম্পেনশিং চত্থরি। য়েংবীয়ু, দাইবেতিজ অমসুং হাইপরতেন্সনগুম্বা লাইনা কয়া অমা ঙসিদি লৈবাক অসিদা খোংজেল য়াংনা হেঙ্গৎলক্লি। মসি পুম্নমক লাইফস্তাইলগা মরী লৈনবা লাইনাশিংনি। মসিবু মপুং ফানা লাইয়েংদুনা ফহনবা পাংনা ওইথোক্তে, মখোয়বু কন্ত্রোল তৌবা তাই। মসিগী হৌরকফম অসি লাইফ স্তাইল ওইবনিনা কন্ত্রোলসু লাইফ স্তাইদা লৈফম থোকই। মরম অসিনা ঐখোয়গী লাইফ স্তাইলদা ঐখোয়না ফিৎনেস অমসুং হাইজেনিক্কা মরী লৈনবা হৈনবীশিং লৌশিনবা মথৌ তাই। তরেৎশুবা ৱাহং: সর, ঐহাক্কী ইমিং পঙ্কজ কুমার ঝা কৌই। ঐহাক বিহারগী মুজফরপুরদগীনি। চহি তরেৎকী মমাংদা এক্সত্রিমিস্তশিংনা ঐহাক্কী খুঙ্গংদা বোম অমা প্লান্ত তৌরম্মি। মদু পোকখায়বদগী ঐহাক্না ঐহাক্কী খুৎ মাংজবা তাখি। ঐহাক্না খুৎ মাংজখ্রবসু থৌনাদি মাংখিদে। নোংমা পাউ-চেদা ঐহাক্না জন ঔশধিগী মরমদা খংখি অমদি ঐহাক্না মসিগা শম্ননবা ৱারেপ লৌখি। ঐহাক্না চহি অহুমদগী থবক অসি তৌরি। ঙসিদি মীয়ামগী সেবাসু তৌরি অমদি লুপা লাখ ৪-৫দি থা খুদিংগী য়োনবা ঙম্লি। ঐহাক্কী ৱাহংদি মসিনি সর মদুদি দিব্যাংশিংবু য়ারিবা মখৈ স্কিম অসিদা শম্নহন্নবগীদমক ঐখোয়না করি তৌবা য়াবগে? পাউখুম: য়েংবীয়ু পঙ্কজ, অহানবা মক্তদা অদোম্বু হন্না-হন্না থাগৎচরি। অদোমগী থৌনা থাগৎনিঙাইনি। অদোম তশেংনা জন ঔশধিগী স্পিরিৎপু রিপ্রজেন্ত তৌরি। স্কিম অসিনা অহোংবা মমলদা হিদাক-লাংথক ফংহনবগা লোয়ননা ঙসি দিব্যাং জনশিং য়াওনা নহা ওইরিবা মরূপ কয়াগীদমক থাজবগী অচৌবা সোর্স অমসু ওইরক্লি। জন ঔশধি কেন্দ্রশিংগা লোয়ননা দিস্ত্রিব্যুসন, ক্বালিতী তেস্তিং লেব, অসিগুম্বা অতোপ্পা ইন্সত্রুমেন্ত কয়াসু পাকথোক চাউথোরক্লি। মদুদা নহারোল মরূপ কয়াসু থবক ফংলি। ২১শুবা চহীচাদা ভারতকী ইকোনোমীদা দিব্যাং জনশিংগী স্কিলবু, মখোয়গী প্রদক্তিবিতীবু লৈবাক্কী দিবেলপমেন্তদা য়ারিবা মখৈ শরুক য়াহনবা মরু ওই। মরম অসিননি হৌখিবা চহী ৫দগী দিব্যাং জনশিংগী খুদোংচাবা অমসুং মখোয়গী স্কিল দিবেলপমেন্তদা অহেনবা পুক্নিং চংলি। দিব্যাং জনশিংবু এজুকেসন, এমপ্লোইমেন্ত অমসুং অতোপ্পা হক পীনবগীদমক মরুওইবা আইনগী অহোংবসু পুরকখ্রে। তশেংনমক জন ঔশধিগুম্বা ঐখোয়গী স্কিমশিংদসু দিব্যাং জনশিংনা য়ারিবা মখৈ শরুক য়ানবা ঐখোয় পু্ম্নমক্না হোৎনগদবনি। ঐহাক্না অমুক হন্না জন ঔশধি কেন্দ্রগী কেম্পেন অসিদা শরুক য়াবগীদমক জন ঔশধি কেন্দ্র চলাইরিবা পুম্নমকপুসু য়াইফ-পাউজেল পীজরি। মীদিয়াগী মরূপশিংদসু হায়জরি মদুদি হ্যুমেনিতীগী থবক্নি, সেবাগী থবক্নি অদোম্না অদোমগী মায়কৈদগীসু মসিগী প্রোপেগন্দা তৌবীয়ু। ময়াম পুম্নমকপু হোলীগী শেংলবা কুমহৈগীসু হন্না-হন্না য়াইফ-পাউজেল পীজরি অদুগা ঐহাক্না হৌরকপদসু হায়খ্রে মসিগী কোরোনা ভাইরসকী মিংদা কিনিঙাই ওইদে ভাব তাবা মথৌ তাই, তোকঙা শন্দোকপগী মথৌ তাদে মদুদা তৌগদবা অমসুং তৌরোইদবা অদু ঙাকনা চৎপা মথৌ তাই। করিগুম্বা ঐখোয়না মসিদং তৌরগদি মায় পাক্না মাংলোমদা চংশিনগনি। ঐহাক্না অমুক হন্না ময়াম পুম্নমকপু হন্না-হন্না য়াইফ-পাউজেল পীজরি। হন্না-হন্না থাগৎচরি।